ประกันคุ้มภัยยันธุรกิจโตแน่
พร้อมเคลม&#8216;เอสวีไอ&#8217;ไฟไหม้วอดรอสำรวจภัยประเมินความเสียหาย
17 พ.ย. 2557

พร้อมเคลม‘เอสวีไอ’ไฟไหม้วอดรอสำรวจภัยประเมินความเสียหาย
ประกันคุ้มภัยเผยพร้อมรับผิดชอบ เหตุเพลิงไหม้บริษัท เอสวีไอ รอความเห็นจากบริษัทสำรวจภัย
แหล่งข่าวจากธุรกิจประกันภัย เปิดเผยถึงกรณีการเกิดเหตุเพลิงไหม้โรงงานบริษัท เอสวีไอ (SVI) ว่า ทางบริษัท เอสวีไอ ได้มีการทำประกันภัยอัคคีภัย วงเงินความคุ้มครองกว่า 4,000 ล้านบาท และทำประกันภัยคุ้มครองธุรกิจหยุดชะงัก 2,000 ล้านบาท โดยทำประกันภัยไว้กับ 9 บริษัท ประกอบด้วย บริษัท ประกันคุ้มภัย รับประกันสัดส่วน 49% บริษัท เอ็ม เอส ไอ จี ประกันภัย 10% บริษัท คิวบีอี ประกันภัย 8.5% บริษัท แอกซ่าประกันภัย 8% บริษัท กรุงเทพประกันภัย 6% บริษัท ฟอลคอนประกันภัย 5% บริษัท อลิอันซ์ ประกันภัย 5% บริษัท เมืองไทยประกันภัย 5% และบริษัท เจนเนอราลี่ ประกันภัย 3.5% โดยเบื้องต้นคาดว่าจะมีความเสียหายที่เกิดจากทรัพย์สินประมาณ 1,000 ล้านบาท
นายสุธีชัย สันติวราคม กรรมการและกรรมการผู้จัดการ บริษัท ประกันคุ้มภัย กล่าวว่า เหตุดังกล่าวไม่ได้ส่งผลประทบต่อบริษัท โดยธุรกิจยังคงเติบโตอย่างต่อเนื่องจากปี 2556 ซึ่งปีนี้จะเติบโตเล็กน้อยตามทิศทางเดียวกับอุตสาหกรรม
ขณะนี้บริษัทได้ว่าจ้างบริษัทสำรวจภัยที่เป็นที่ยอมรับจากบริษัทประกันภัยต่อต่างประเทศ เข้าไปประเมินความเสียหายเหตุเพลิงไหม้โรงงานของบริษัท เอสวีไอ แล้ว ซึ่งต้องรอผลการประเมินและความเห็นจากบริษัทสำรวจภัยก่อน 
ทั้งนี้ หากเป็นไปตามเงื่อนไขกรมธรรม์ของประกันภัย ทางบริษัทพร้อมที่จะชดเชยความเสียหาย โดยจะไม่ส่งผลกระทบต่อความมั่นคงทางฐานะการเงินของบริษัท เพราะมีการทำประกันภัยต่อไปยังบริษัทรับประกันภัยต่อชั้นนำของโลกเกือบทั้งหมด 
“บริษัท เอสวีไอ เป็นลูกค้าของบริษัทมานานแล้ว ซึ่งบริษัทได้ดูแลมาตลอด รวมถึงเหตุการณ์น้ำท่วมใหญ่ก็ได้ให้บริการไปครั้งหนึ่งแล้ว ที่ผ่านมาไม่มีเหตุการณ์ในลักษณะดังกล่าวเกิดขึ้น ครั้งนี้รอเพียงความเห็นของบริษัทสำรวจภัย” นายสุธีชัย กล่าว
สำหรับปี 2556 บริษัท ประกันคุ้มภัย มีเบี้ยรับรวม 8,482.7 ล้านบาท เพิ่มขึ้น 7.51% โดยนายสุธีชัย กล่าวว่า ในปี 2557 บริษัทจะมีเบี้ยรับรวมเติบโตเพิ่มขึ้นเล็กน้อยจากปี 2556
แหล่งข่าวจากบริษัท ประกันคุ้มภัย เปิดเผยว่า การประเมินความเสียหายอาจต้องใช้เวลาประมาณ 2 เดือน เพราะถือเป็นลูกค้ารายใหญ่ที่มีความเสียหายหนัก และเครื่องจักรมีอายุที่แตกต่างกัน มีบางส่วนที่เป็นเครื่องจักรเก่า บางส่วนที่เป็นเครื่องจักรใหม่ โดยความเสียหายที่เกิดกับทรัพย์สินจะสามารถประเมินความเสียหายได้เร็ว แต่ความเสียหายจากธุรกิจหยุดชะงักต้องใช้เวลาพอสมควร จึงยังไม่สามารถประเมินได้ว่าความเสียหายทั้งหมดจะเท่าไหร่